La comunitat educativa rebrà una xarrada informativa sobre la consulta de la llengua base en els centres escolars
2025-07-24

Dilluns que ve 3 de febrer, la comunitat educativa de Burjassot té una cita a la Casa de Cultura. A les 17.30 h, hi haurà una xarrada per a informar les famílies amb xiquetes i xiquets en edat escolar sobre la consulta de la llengua base en els col·legis, tant públics com concertats.

La xarrada, organitzada per les Regidories d’Educació i Promoció del Valencià, dirigides per Manuela Carrero i Estefanía Ballesteros respectivament, tindrà com a tema principal la consulta a les famílies sobre l’elecció de la llengua base en els centres educatius, mesura inclosa en la Llei de Llibertat Educativa aprovada el mes de juny passat. Amb l’aplicació d’aquesta part de la llei, la norma estarà completament aplicada en els centres educatius el pròxim curs 2025-2026.

En la consulta podran participar les famílies d’alumnat matriculat en centres públics i concertats en el 2n cicle d’Infantil, el cicle de Primària i els tres primers cursos d’ESO, així com les famílies d’alumnes d’aules de 2 anys en col·legis públics que poden seguir escolaritzats en el mateix centre, sense participar en el procés d’admissió.

En la xarrada intervindran representants de Escola Valenciana i de Famílies pel Valencià.